
Europski parlament,
–	uzimajući u obzir Opću deklaraciju o ljudskim pravima od 10. prosinca 1948., 
–	uzimajući u obzir Europsku konvenciju za zaštitu ljudskih prava i temeljnih sloboda od 4. studenog 1950., 
–	uzimajući u obzir Međunarodni pakt o građanskim i političkim pravima od 16. prosinca 1966.,
–	uzimajući u obzir Konvenciju UN-a protiv mučenja i drugih okrutnih, neljudskih ili ponižavajućih postupaka ili kažnjavanja od 10. prosinca 1984., 
–	uzimajući u obzir Ugovor o Europskoj uniji (UEU), a posebno njegov članak 2., članak 3. stavak 5., članke 21., 23. i 29. te članak 31. stavak 2.,
–	uzimajući u obzir članak 215. Ugovora o funkcioniranju Europske unije, koji se odnosi na donošenje mjera ograničavanja protiv fizičkih ili pravnih osoba i skupina ili nedržavnih subjekata,
–	uzimajući u obzir Povelju Europske unije o temeljnim pravima,
–	uzimajući u obzir izjavu br. 25 priloženu Ugovoru iz Lisabona koja se odnosi na nužnost zaštite i poštovanja odgovarajućih postupovnih prava pojedinaca ili subjekata podvrgnutih mjerama ograničavanja EU-a ili mjerama EU-a za borbu protiv terorizma,
–	uzimajući u obzir svoje rezolucije o kršenju ljudskih prava, demokraciji i vladavini prava (tzv. „hitne rezolucije”) koje se donose u skladu s člankom 150. Poslovnika,
–	uzimajući u obzir Odluku Vijeća (ZVSP) 2020/1999[footnoteRef:1] i Uredbu Vijeća (EU) 2020/1998[footnoteRef:2] od 7. prosinca 2020. o mjerama ograničavanja zbog teških kršenja i povreda ljudskih prava, [1:  	SL L 410 I, 7.12.2020., str. 13., ELI: http://data.europa.eu/eli/dec/2020/1999/oj.]  [2:  	SL L 410 I, 7.12.2020., str. 1., ELI: http://data.europa.eu/eli/reg/2020/1998/oj. ] 

–	uzimajući u obzir provedbene uredbe Vijeća (EU) 2021/371 od 2. ožujka 2021.[footnoteRef:3] , (EU) 2021/478 od 22. ožujka 2021.[footnoteRef:4] i (EU) 2025/1111 od 28. svibnja 2025.[footnoteRef:5] o provedbi Uredbe (EU) 2020/1998 o mjerama ograničavanja zbog teških kršenja i povreda ljudskih prava, [3:  	SL L 71 I, 2.3.2021., str. 1., ELI: http://data.europa.eu/eli/reg_impl/2021/371/oj. ]  [4:  	SL L 99 I, 22.3.2021., str. 1., ELI: http://data.europa.eu/eli/reg_impl/2021/478/oj. ]  [5:  	SL L, 2025/1111, 28.5.2025., ELI: http://data.europa.eu/eli/reg_impl/2025/1111/oj. ] 

–	uzimajući u obzir odluke Vijeća o izmjeni Odluke Vijeća (ZVSP) 2020/1999, uključujući odluke Vijeća (ZVSP) 2021/372 od 2. ožujka 2021.[footnoteRef:6], (ZVSP) 2021/481 od 22. ožujka 2021.[footnoteRef:7], (ZVSP) 2021/2197 od 13. prosinca 2021.[footnoteRef:8], (ZVSP) 2023/1504 od 20. srpnja 2023.[footnoteRef:9], (ZVSP) 2023/1716 od 8. rujna 2023.[footnoteRef:10], (ZVSP) 2024/1025 od 4. travnja 2024.[footnoteRef:11], (ZVSP) 2024/1074 od 4. travnja 2024.[footnoteRef:12], (ZVSP) 2024/1175 od 19. travnja 2024.[footnoteRef:13], 2024/1967 od 15. srpnja 2024.[footnoteRef:14], (ZVSP) 2024/3004 od 2. prosinca 2024.[footnoteRef:15], (ZVSP) 2025/346 od 18. veljače 2025.[footnoteRef:16] i (ZVSP) 2025/1110 od 27. svibnja 2025.[footnoteRef:17], [6:  	SL L 71 I, 2.3.2021., str. 6., ELI: http://data.europa.eu/eli/dec/2021/372/oj. ]  [7:  	SL L 99 I, 22.3.2021., str. 25., ELI: http://data.europa.eu/eli/dec/2021/481/oj. ]  [8:  	SL L 445 I, 13.12.2021., str. 17., ELI: http://data.europa.eu/eli/dec/2021/2197/oj. ]  [9:  	SL L 183 I, 20.7.2023., str. 60., ELI: http://data.europa.eu/eli/dec/2023/1504/oj. ]  [10:  	SL L 221 I, 8.9.2023., str. 6., ELI: http://data.europa.eu/eli/dec/2023/1716/oj. ]  [11:  	SL L, 2024/1025, 5.4.2024., ELI: http://data.europa.eu/eli/dec/2024/1025/oj. ]  [12:  	SL L, 2024/1074, 12.4.2024., ELI: http://data.europa.eu/eli/dec/2024/1074/oj. ]  [13:  	SL L, 2024/1175, 19.4.2024., ELI: http://data.europa.eu/eli/dec/2024/1175/oj. ]  [14:  	SL L, 2024/1967, 15.7.2024., ELI: http://data.europa.eu/eli/dec/2024/1967/oj. ]  [15:  	SL L, 2024/3004, 3.12.2024., ELI: http://data.europa.eu/eli/dec/2024/3004/oj. ]  [16:  	SL L, 2025/346, 19.2.2025., ELI: http://data.europa.eu/eli/dec/2025/346/oj. ]  [17:  	SL L, 2025/1110, 28.5.2025., ELI: http://data.europa.eu/eli/dec/2025/1110/oj. ] 

–	uzimajući u obzir svoju Rezoluciju od 8. srpnja 2021. o globalnom režimu sankcija EU-a u području ljudskih prava (europski Zakon Magnicki)[footnoteRef:18] i svoju Rezoluciju od 2. travnja 2025. o ljudskim pravima i demokraciji u svijetu i politici Europske unije u tom području – godišnje izvješće za 2024.[footnoteRef:19], [18:  	SL C 99, 1.3.2022., str. 152.]  [19:  	SL C, C/2025/4390, 9.9.2025., ELI: http://data.europa.eu/eli/C/2025/4390/oj.] 

–	uzimajući u obzir zaključke Vijeća od 18. studenoga 2020. o Akcijskom planu EU-a za ljudska prava i demokraciju za razdoblje 2020. – 2024., koji je produljen do 2027.,
–	uzimajući u obzir Odluku Vijeća (ZVSP) 2023/2721 od 4. prosinca 2023. o izmjeni Odluke (ZVSP) 2020/1999 o mjerama ograničavanja zbog teških kršenja i povreda ljudskih prava[footnoteRef:20], kojom je globalni režim sankcija EU-a u području ljudskih prava (europski Zakon Magnicki) produljen za tri godine, do 8. prosinca 2026., [20:  	SL L, 2023/2721, 5.12.2023., ELI: http://data.europa.eu/eli/dec/2023/2721/oj. ] 

–	uzimajući u obzir članak 55. Poslovnika,
–	uzimajući u obzir izvješće Odbora za vanjske poslove (A10‑0266/2025),
A.	budući da se u članku 21. UEU-a navodi da se Unija u svojem djelovanju rukovodi načelima demokracije, vladavine prava, univerzalnosti i nedjeljivosti ljudskih prava i temeljnih sloboda, poštovanja ljudskog dostojanstva, jednakosti i solidarnosti te poštovanjem načela Povelje Ujedinjenih naroda i međunarodnog prava;
B.	budući da globalni režim sankcija EU-a u području ljudskih prava (europski Zakon Magnicki), donesen u prosincu 2020., omogućuje EU-u da uvede mjere ograničavanja protiv pojedinaca i subjekata odgovornih za teška kršenja ljudskih prava diljem svijeta; budući da su određene države članice EU-a donijele vlastito nacionalno zakonodavstvo po uzoru na zakon Magnicki i da su to važni alati kojima se dopunjuju sankcije EU-a; budući da su slične režime sankcija donijele Sjedinjene Države, Kanada, Ujedinjena Kraljevina, Australija i druge zemlje sličnih nazora; budući da suradnja i koordinacija zemalja sličnih nazora u pogledu sankcija povećava njihovu djelotvornost;
C.	budući da je Europski sud za ljudska prava u jednoglasnoj presudi sedam sudaca u predmetu Magnicki i drugi protiv Rusije (zahtjevi br. 32631/09 i 53799/12) 27. kolovoza 2019. presudio da je Rusija odgovorna za smrt Sergeja Magnickog u zatvoru i da je bio izložen namjernom nasilju koje predstavlja nečovječno i ponižavajuće postupanje; budući da, unatoč istragama njegova pritvaranja, mučenja, nezakonitog postumnog kaznenog progona i smrti, nitko nije kazneno odgovarao;
D.	budući da je u svojoj Rezoluciji od 8. srpnja 2021. o globalnom režimu sankcija EU-a u području ljudskih prava (europski Zakon Magnicki), Parlament pozdravio donošenje režima sankcija kao ključne dopune instrumentariju EU-a za ljudska prava i vanjsku politiku;
E.	budući da se globalni režim sankcija EU-a u području ljudskih prava (europski Zakon Magnicki) primjenjuje na širok raspon kršenja ljudskih prava te da osobe i subjekti uvršteni na popis mogu uključivati počinitelje, pomagače i treće strane koje pružaju materijalnu potporu ili tehničku pomoć potrebnu za represiju;
F.	budući da je globalni režim sankcija EU-a u području ljudskih prava usmjeren na pojedinačne počinitelje i subjekte, a ne na široke gospodarske sektore, čime se smanjuje kolateralna šteta za opće stanovništvo i izbjegava nanošenje štete pristupu hrani, lijekovima ili javnim uslugama; 
G.	budući da globalni režim sankcija EU-a u području ljudskih prava obuhvaća i raširena kršenja ili povrede te sustavnu i ozbiljnu zabrinutost u pogledu ciljeva zajedničke vanjske i sigurnosne politike utvrđenih u članku 21. UEU-a, kao što su mučenje i drugo okrutno, nečovječno ili ponižavajuće postupanje ili kažnjavanje, ropstvo, izvansudska, prijeka ili proizvoljna pogubljenja i ubijanja, prisilni nestanak osoba, proizvoljna uhićenja ili pritvaranja, trgovina ljudima, seksualno i rodno uvjetovano nasilje, kršenja ili povrede slobode mirnog okupljanja i udruživanja, kršenja ili povrede slobode mišljenja i izražavanja te kršenja ili povrede slobode vjeroispovijesti ili uvjerenja;  
H.	budući da su uvrštenja na popis globalnog režima sankcija EU-a u području ljudskih prava oblik međunarodnog priznavanja žrtava kršenja ljudskih prava;
I.	budući da transnacionalna represija još nije uvrštena na popis teških kršenja ljudskih prava koja dovode do primjene sankcije u okviru globalnog režima sankcija EU-a u području ljudskih prava (europski Zakon Magnicki); 
J.	budući da je Parlament u brojnim rezolucijama pozvao na fleksibilnije i češće korištenje sankcija u slučajevima najtežih međunarodnih kaznenih djela ili teških kršenja ljudskih prava;
K.	budući da je do 4. studenoga 2025. u okviru globalnog režima sankcija EU-a u području ljudskih prava (europski Zakon Magnicki) bilo 168 uvrštenja na popis (131 pojedinac i 37 subjekata); budući da se broj uvrštenja na popis u okviru tog režima povećao, a malo toga je poznato o njegovu učinku i djelotvornosti;
L.	budući da, unatoč ostvarenom napretku, i dalje postoje znatne neravnoteže u geografskom i tematskom obuhvatu transnacionalnih uvrštenja na popis te u utvrđivanju referentnih mjerila usklađenih s ciljevima sankcija; budući da se, unatoč više poziva Parlamenta, korupcija još ne smatra kaznenim djelom u okviru globalnog režima sankcija EU-a u području ljudskih prava (europski Zakon Magnicki);
M.	budući da su se uvrštenja na popis prvenstveno odnosila na kršenja tjelesnog integriteta i građanskih političkih prava, posebno ona usmjerena na političke protivnike i aktiviste u autoritarnim režimima, pretežito muškarce, a ne na najteža međunarodna kaznena djela, poput genocida te zločina protiv čovječnosti, i sustavna kršenja socioekonomskih prava;
N.	budući da su uvrštenja na popis, u skladu sa strateškim odnosima i geopolitičkim interesima EU-a, u velikoj mjeri geografski koncentrirana, zbog čega određenim područjima i kontekstima nije posvećena odgovarajuća pozornost;
O.	budući da je povjerljivost u vezi s mogućim uvrštavanjem na popis ili uklanjanjem s njega ključna za osiguravanje učinkovitosti globalnog režima sankcija EU-a u području ljudskih prava (europski Zakon Magnicki); budući da bi Parlament trebao imati ulogu u tom procesu;
P.	budući da je parlamentarni nadzor nad globalnim režimom sankcija EU-a u području ljudskih prava (europski Zakon Magnicki) potreban kako bi se osnažila njegova legitimnost; budući da Vijeće i dalje nedovoljno uzima u obzir rezolucije Parlamenta koje sadrže preporuke za dodatna uvrštenja na popis;
Q.	budući da je trenutačno u okviru globalnog režima sankcija EU-a u području ljudskih prava (europski Zakon Magnicki) predviđeno samo zamrzavanje imovine i odbijanje izdavanja viza;
R.	budući da bi se trenutačni režim zamrzavanja imovine i zabrane izdavanja viza mogao dopuniti dodatnim mjerama, kao što su ograničenja financijskih usluga, javne nabave i sudjelovanja u projektima koje financira EU, te bi njegovo područje primjene trebalo proširiti na članove uže obitelji kršitelja ljudskih prava;
S.	budući da su smjernice Komisije i dalje nedovoljne za pojašnjenje područja primjene zabrana pružanja bilo kakve potpore, uključujući tehničku i materijalnu potporu sankcioniranim osobama i subjektima;
T.	budući da određene praznine u provedbi stvaraju prilike za zaobilaženje sankcija, primjerice klauzule o izuzeću kojima se ugovori sklopljeni prije uvrštenja pojedinca ili subjekta na popis smatraju dopuštenima, i umanjuju učinkovitost sankcija;
U.	budući da postojeći geografski režimi sankcija EU-a uključuju šira ograničenja koja bi mogla dopuniti globalni režim sankcija EU-a u području ljudskih prava (europski Zakon Magnicki), što bi se moglo ostvariti povezivanjem tih popisa;
V.	budući da se globalni režim sankcija EU-a u području ljudskih prava (europski Zakon Magnicki) u velikoj mjeri usredotočio na niže dužnosnike i službenike, dok su oni koji imaju stvarnu političku i vojnu moć često ostali izvan njegova dosega;
W.	budući da uvrštenja na popis u okviru globalnog režima sankcija EU-a u području ljudskih prava (europski Zakon Magnicki) do danas nisu bila usmjerena na aktere odgovorne za počinjenje nekih od najtežih međunarodnih kaznenih djela prepoznatih Rimskim statutom;
X.	budući da akteri civilnog društva i dalje neformalno surađuju s institucijama EU-a predlaganjem imena za uvrštenje na popis, s obzirom na nepostojanje strukturiranog mehanizma za njihov doprinos; budući da Europskoj službi za vanjsko djelovanje (ESVD) nedostaju resursi za obradu, istragu i odgovor na informacije koje zaprimi;
Y.	budući da bi se većom transparentnošću, koordinacijom s mehanizmima odgovornosti, koordinacijom s međunarodnim akterima i zemljama sličnih nazora te prihvaćanjem uvrštenja na popis na razini Ujedinjenih naroda ojačala učinkovitost režima sankcija;
Z.	budući da neke države članice nisu poštovale sankcije EU-a i da su dopustile sankcioniranim pojedincima da uđu na teritorij EU-a; budući da takvo nepoštovanje sankcija znatno šteti vjerodostojnosti EU-a i narušava djelotvornost sustava sankcija EU-a;
AA. 	budući da se provedba uglavnom provodi na nacionalnoj razini i da je svaka država članica odgovorna za izvršenje sankcija na svojem državnom području; budući da to stvara rizik od slabih karika u kojima pojedinci ili trgovačka društva mogu pokušati zaobići sankcije premještanjem novca ili aktivnosti u države članice koje su sporije ili manje stroge kad je riječ o provedbi; budući da su institucije EU-a u više navrata naglasile potrebu za ujednačenijom i koordiniranijom provedbom ne bi li sankcije doista bile djelotvorne;
AB.	budući da je Parlament u brojnim rezolucijama pozvao na to da se za donošenje sankcija na temelju globalnog režima sankcija EU-a u području ljudskih prava (europski Zakon Magnicki) uvede glasanje kvalificiranom većinom;
AC.	budući da produljenje globalnog režima sankcija EU-a u području ljudskih prava (europski Zakon Magnicki) do prosinca 2026. pruža priliku za preispitivanje tog režima sankcija;
1.	ponovno ističe svoju potporu globalnom režimu sankcija EU-a u području ljudskih prava kao nezaobilaznom alatu vanjske politike za ljudska prava u svijetu i za jačanje instrumentarija EU-a za ljudska prava, posebno s obzirom na njegovu sposobnost da doprinese promjeni ponašanja ciljanih osoba i subjekata te naporima da se izravni počinitelji, pomagači, poticatelji i neizravni podupiratelji teških kršenja ljudskih prava suoče s odgovornošću kao i oni koji izravno ili neizravno imaju koristi od takvih kršenja, uključujući članove njihove uže obitelji; naglašava da je instrument osmišljen na način da ne utječe na ostvarivanje ljudskih prava među stanovništvom;
2.	ponovno potvrđuje svoju nepokolebljivu predanost borbi protiv nekažnjavanja teških kršenja i povreda ljudskih prava diljem svijeta učinkovitom upotrebom postojećih instrumenata i alata EU-a u području sankcija, uključujući globalni režim sankcija EU-a u području ljudskih prava (europski Zakon Magnicki); ponovno potvrđuje svoju nepokolebljivu predanost međunarodnom pravosudnom sustavu, koji se suočava s dosad nezabilježenim izazovima, uključujući neutemeljene sankcije protiv sudaca i osoblja Međunarodnog kaznenog suda, od kojih su neki državljani EU-a; u tom pogledu potiče EU da aktivira svoj Statut o blokiranju[footnoteRef:21] kako bi se ograničio učinak tih sankcija; [21:  	Uredba Vijeća (EZ) br. 2271/96 od 22. studenoga 1996. o zaštiti od učinaka izvanteritorijalne primjene zakonodavstva koje donese treća zemlja i djelovanja koja se temelje na tom zakonodavstvu ili iz njega proizlaze (SL L 309, 29.11.1996., str. 1., ELI: http://data.europa.eu/eli/reg/1996/2271/oj).] 

Usklađenost politika i strateška djelotvornost
3.	poziva na sveobuhvatnu procjenu učinka globalnog režima sankcija EU-a u području ljudskih prava (europski Zakon Magnicki) i njegove interakcije sa sankcijama EU-a za pojedine zemlje i drugim horizontalnim mjerama ograničavanja EU-a, kako bi se ocijenila njegova suvislost, razmjernost i djelotvornost, među ostalim u smislu promjene ponašanja osoba koje su uvrštene na popis, kako bi se utvrdili operativni nedostaci i osigurala dosljedna i strateška primjena u svijetu te poziva na preispitivanje globalnog režima sankcija EU-a u području ljudskih prava (europski Zakon Magnicki) na temelju nalaza te procjene učinka;
4.	poziva na to da se popisi sastavljeni na temelju globalnog režima sankcija EU-a u području ljudskih prava (europski Zakon Magnicki) trajno i sustavno preispituju najmanje jednom svakih 12 mjeseci kako bi se osigurala njihova dosljednost, razmjernost i usklađenost s najnovijim informacijama i sudskim odlukama;
5.	smatra da bi trebalo staviti na raspolaganje više informacija o kriterijima za uklanjanje s popisa kako bi se poboljšala pravna jasnoća, pravično postupanje, transparentnost i odgovornost;
6.	ponavlja da je važno da globalni režim sankcija EU-a u području ljudskih prava (europski Zakon Magnicki) bude u skladu s mjerama ograničavanja za pojedine zemlje i horizontalnim mjerama ograničavanja te sektorskim mjerama i embargom na oružje, kao i postojećim međunarodnim okvirima sankcija i dopunjuje ih;
7.	potiče Vijeće da popise u okviru globalnog režima sankcija EU-a u području ljudskih prava (europski Zakon Magnicki) nastoji uskladiti s popisima sankcija partnera sličnih nazora, posebno skupine zemalja G7, i Vijeća sigurnosti UN-a, ako je to politički i pravno izvedivo, kako bi se povećala globalna legitimnost i djelotvornost; 
8.	poziva Komisiju i države članice da poboljšaju sinergije između globalnog režima sankcija EU-a u području ljudskih prava (europski Zakon Magnicki) i međunarodnih mehanizama za utvrđivanje odgovornosti kao što su UN, Međunarodni kazneni sud i regionalni sudovi za ljudska prava, kako bi se poboljšala učinkovitost djelovanja EU-a protiv teških kršenja ljudskih prava;
9.	naglašava da je važno da se zemlje kandidatkinje za članstvo u EU-u i potencijalne zemlje kandidatkinje usklade s globalnim režimom sankcija EU-a u području ljudskih prava (europski Zakon Magnicki), kao dio šireg usklađivanja sa zajedničkom vanjskom i sigurnosnom politikom EU-a;
10.	u potpunosti podupire nametanje ciljanih antikorupcijskih sankcija u okviru EU-a , što je dugogodišnji prioritet Parlamenta, bilo njihovim uključivanjem u globalni režim sankcija EU-a u području ljudskih prava (europski Zakon Magnicki), bilo u okviru nekog drugog režima; preporučuje da se područje primjene režima proširi na slučajeve korupcije velikih razmjera i zloupotrebe ugovora o javnoj nabavi kojima se izravno podupiru autoritarni režimi, čime se kršenja ljudskih prava povezuju s kleptokratskim praksama; naglašava, nadalje, da bi u okviru antikorupcijskih sankcija trebalo uzeti u obzir širi sustavni kontekst i da bi one trebale biti usko povezane sa sveobuhvatnim strategijama prema odgovarajućim akterima; pozdravlja činjenicu da je Komisija iznijela prijedlog za režim antikorupcijskih sankcija; žali zbog toga što su neke države članice blokirale taj predmet u Vijeću;
11.	naglašava da bi se u okviru globalnog režima sankcija EU-a u području ljudskih prava (europski Zakon Magnicki) također trebalo baviti kršenjem ljudskih prava koje se omogućuje digitalnim nadzorom, izvozom špijunskog softvera i ostalim tehnologijama koje se upotrebljavaju za represiju te namjernim uništavanjem okoliša s jasnom svrhom da se naudi civilnom stanovništvu; poziva na izričito uvrštavanje na popis pojedinaca uključenih u takve zlouporabe;
12.	pozdravlja nedavnu primjenu globalnog režima sankcija EU-a u području ljudskih prava (europski Zakon Magnicki) protiv aktera odgovornih za transnacionalnu represiju nad disidentima i borcima za ljudska prava te poziva na više uvrštenja na popis koja će odražavati taj rastući globalni trend i na sustavno procjenjivanje transnacionalne represije, uključujući digitalni nadzor, uznemiravanje prognanika i prekogranično zastrašivanje, dezinformacije i zlouporabu prava; poziva Vijeće da donese radnu definiciju transnacionalne represije kako bi se osiguralo dosljedno sankcioniranje, među ostalim nedržavnih posrednika kao što su privatna zaštitarska poduzeća i organizacije dijaspore; poziva EU da pojača primjenu sankcija protiv pojedinaca i subjekata za koje postoji vjerodostojna dokumentacija da su odgovorni za transnacionalne represije nad borcima za ljudska prava, uključujući uznemiravanje rodbine, digitalne napade i zastrašivanje u inozemstvu;
13.	potiče države članice da se suzdrže od bilateralnih političkih ili diplomatskih djelovanja koja podrivaju njihovu predanost mehanizmima međunarodnog kaznenog pravosuđa, uključujući Rimski statut, kao i borbi za ljudska prava, ili koja proturječe ujedinjenom stavu EU-a o sankcijama; nalaže potpredsjednici Komisije / visokoj predstavnici Unije za vanjske poslove i sigurnosnu politiku da, ako se ta preporuka ne uzme u obzir, pozove dotične države članice da usklade svoje djelovanje i održe jedinstvo EU-a; poziva države članice da poboljšaju koordinaciju i iskoriste vlastite instrumente, kao što su univerzalna nadležnost i nacionalne sankcije, pod uvjetom da se primjenjuju koordinirano, radi podupiranja zajedničkih ciljeva EU-a, kako bi se dovelo do znatnih promjena i pomoglo u postizanju ciljeva sankcija EU-a;
14.	osuđuje činjenicu da neke države članice nisu poštovale sankcije EU-a i da su dopustile sankcioniranim pojedincima da uđu na teritorij EU-a, što je naštetilo vjerodostojnosti i djelotvornosti sankcija; potiče sve države članice EU-a da u potpunosti i bezuvjetno poštuju sankcije EU-a; poziva Komisiju, kao čuvaricu Ugovora, da osigura da države članice EU-a poštuju sankcije i da strogo i nediskriminatorno odgovori na sve slučajeve nepoštovanja od strane država članica;
15.	naglašava da restriktivne mjere EU-a mogu biti u cijelosti djelotvorne samo ako se tumače, izvršavaju i provode dosljedno, brzo i ujednačeno u svim državama članicama; prima na znanje razlike među državama članicama u pogledu pravnih okvira, upravnih struktura i operativnih resursa za provedbu sankcija; stoga poziva Komisiju i države članice da poduzmu potrebne mjere kako bi se osigurala usklađenija i koordiniranija primjena, uključujući jačanjem kapaciteta za zamrzavanje imovine, poboljšanjem razmjene informacija i razvojem zajedničkih mehanizama za praćenje i izvršenje na razini EU-a; 
16.	potiče ESVD da definira zakonite načine mobilizacije kamata akumuliranih od blokirane imovine pojedinaca sankcioniranih u okviru globalnog režima sankcija EU-a u području ljudskih prava (europski Zakon Magnicki) kako bi koristile žrtvama teških kršenja ljudskih prava za koja su odgovorni sankcionirani pojedinci; nadalje, potiče EU da istraži mogućnost uspostave posebnog postupka u pogledu nezakonito stečene koristi;
17.	snažno pozdravlja činjenicu da je Vijeće donijelo pakete tematskih sankcija u okviru globalnog režima sankcija EU-a u području ljudskih prava (europski Zakon Magnicki); potiče Vijeće da sustavno i proaktivno donosi slične ciljane mjere za rješavanje problema ostalih konkretnih i teških kršenja ljudskih prava, uključujući mučenje, prisilne nestanke, proizvoljno pritvaranje i represiju nad civilnim društvom i borcima za ljudska prava;
18.	ponovno poziva Vijeće da postupno prijeđe na glasanje kvalificiranom većinom kad je riječ o odlukama u području zajedničke vanjske i sigurnosne politike koje nemaju vojne ili obrambene implikacije, poput sankcija;
Jačanje borbe protiv nekažnjavanja
19.	poziva na to da režim sankcija EU-a bude usklađen i komplementaran s međunarodnim kaznenim pravom, međunarodnim humanitarnim pravom i politikama EU-a povezanima s vladavinom prava i temeljnim slobodama, radi jačanja borbe protiv nekažnjavanja diljem svijeta;
20.	potiče EU da popise u okviru globalnog režima sankcija EU-a u području ljudskih prava (europski Zakon Magnicki) strateški uskladi s nacionalnim i međunarodnim naporima u području kaznenog pravosuđa, među ostalim uvrštavanjem na popis pojedinaca protiv kojih su podignute optužnice pred međunarodnim sudovima kao što je Međunarodni kazneni sud i počinitelja najtežih međunarodnih kaznenih djela te drugih aktera koji opstruiraju takve postupke utvrđivanja odgovornosti;
21.	ističe da bi sankcije također trebale služiti tome da se osigura da počinitelji teških kršenja ljudskih prava i korupcije ne ostanu anonimni, čime bi se razotkrile odgovorne osobe;
22.	urgira Vijeće da osigura da se sa svim regijama svijeta postupa jednako pomno i s jednakom predanošću te da ispravi trenutačne geografske i tematske neravnoteže na popisima u okviru globalnog režima sankcija EU-a u području ljudskih prava (europski Zakon Magnicki) na način da uvrštenja na popis ne budu geografski koncentrirana kao što je to trenutačno slučaj nego da obuhvaćaju sve osobe i subjekte odgovorne za teška kršenja ljudskih prava, neovisno o njihovoj zemlji podrijetla;
23.	potiče Vijeće da obrati posebnu pozornost na kršenja kao što su seksualno i rodno uvjetovano nasilje, diskriminirajuće politike te progon žena vođa, novinarki i aktivistica kako bi te kategorije bile na odgovarajući način zastupljene u budućim popisima; 
24.	primjećuje da je dosad znatan udio pojedinaca sankcioniranih u okviru globalnog režima sankcija EU-a u području ljudskih prava (europski Zakon Magnicki) bio uključen u represivni aparat države, ali da nije donosio odluke, dok je samo manjina tih uvrštenih na popis na čelnim političkim ili vojnim položajima; urgira Vijeće da popise ne ograničava nižerangiranim uvrštenjima te da uvrsti političke i vojne čelnike i sankcionira one koji su odgovorni za donošenje odluka koje su dovele do teških kršenja ljudskih prava; 
25.	poziva na veću i bolju komunikaciju o nametnutim sankcijama kako bi se ponovno istaknulo globalno stajalište EU-a o ljudskim pravima i borbi protiv nekažnjavanja, s obzirom na to da se u nekim slučajevima u nacionalnoj propagandi sankcionirani pojedinci prikazuju kao heroji, a represivni režimi ih čak i nagrađuju; primjećuje da je odvraćajući element globalnog režima sankcija EU-a u području ljudskih prava (europski Zakon Magnicki) najdjelotvorniji protiv pojedinaca i subjekata koji imaju imovinu u EU-u ili sredstva za putovanje u EU;
26.	osuđuje sve protusankcije koje su EU-u ili njegovim institucijama, državama članicama, tijelima ili građanima nametnute samo zbog promicanja i poštovanja ljudskih prava, demokracije i vladavine prava primjenom globalnog režima sankcija EU-a u području ljudskih prava (europski Zakon Magnicki);
Transparentnost, odgovornost i uloga civilnog društva
27.	preporučuje veću transparentnost i jasne smjernice u postupku sankcija, uz istodobno poštovanje prava pojedinaca uvrštenih na popis na djelotvornu sudsku kontrolu zakonitosti;
28.	preporučuje da se kontinuirana, dokaziva, stvarna i postojana promjena ponašanja pojedinaca i subjekata uvrštenih na popis, primjerice u smislu stalne suradnje s međunarodnim pravosudnim mehanizmima, službeno prizna kao kriterij za uklanjanje s popisa, kako bi se potaknuli odgovornost i usklađenost;
29.	predlaže uspostavu strukturiranog i transparentnog mehanizma savjetovanja za izvještavanje i sudjelovanje civilnog društva u postupku donošenja sankcija, uz zaštitne mjere za zviždače, uključujući uspostavu posebne kontaktne točke unutar ESVD-a; preporučuje uvođenje proračunskog okvira za jačanje kapaciteta ESVD-a za sustavnu procjenu, istragu, reagiranje na informacije i njihovu obradu i prijedloge civilnog društva;
30.	poziva Vijeće i potpredsjednicu Komisije / visoku predstavnicu Unije za vanjske poslove i sigurnosnu politiku da predvide komplementarnu ulogu Parlamenta u prikupljanju i predlaganju slučajeva teških kršenja ljudskih prava za razmatranje u okviru režima sankcija te da Parlamentu dostavljaju godišnja izvješća o odlukama o sankcijama na temelju globalnog režima sankcija EU-a u području ljudskih prava (europski Zakon Magnicki) i o zaobilaženju sankcija; poziva na to da Vijeće temeljito razmotri preporuke za uvrštavanje na popis sadržane u rezolucijama Parlamenta;
Sprečavanje zaobilaženja sankcija i jačanje alata za izvršenje
31.	poziva na reviziju globalnog režima sankcija EU-a u području ljudskih prava (europski Zakon Magnicki) kako bi se zaobilaženje sankcija spriječilo izdavanjem izričitih i ažuriranih smjernica o zabrani pružanja ekonomskih resursa te tehničke i materijalne potpore pojedincima i subjektima uvrštenima na popis, s pojašnjenjem da zabrana pružanja tehničke i materijalne potpore uključuje nefinancijsku pomoć kao što su infrastruktura IKT-a, softver, pravna potpora i represivni kibernetički alati; ističe potrebu za jačanjem režima sankcija EU-a proširenjem i diversifikacijom primjene sekundarnih sankcija kako bi se obuhvatilo vladine dužnosnike, subjekte, poduzeća i pojedince koji potpomažu kršenja ili zaobilaženje sankcija, što autoritarnim režimima omogućuje da nastave teško kršiti ljudska prava; 
32.	poziva Komisiju da poboljša suradnju s Europskim nadzornim tijelom za bankarstvo, Europskim nadzornim tijelom za vrijednosne papire i tržišta kapitala, Tijelom za sprečavanje pranja novca i nacionalnim financijsko-obavještajnim jedinicama kako bi se sustavno utvrdilo upotrebljavaju li se netransparentni financijski proizvodi, kriptoimovina i offshore strukture za izbjegavanje sankcija;
33.	potiče, prema potrebi, povezivanje popisa uvrštenih subjekata globalnog režima sankcija EU-a u području ljudskih prava (europski Zakon Magnicki) s geografskim režimima sankcija;
34.	poziva Vijeće da preispita klauzule o izuzeću kako bi se osiguralo da od ugovora sklopljenih prije uvrštenja neke osobe na popis korist ne ostvaruju članovi njihovih obitelji ili suradnici niti subjekti koje kontrolira sankcionirana osoba;
°
°     °
35.	nalaže svojoj predsjednici da ovu Rezoluciju proslijedi Vijeću, Komisiji i potpredsjednici Komisije / visokoj predstavnici Unije za vanjske poslove i sigurnosnu politiku.

